Praat, praat, praat, maar daar word niks gedoen nieNick Mallett (Foto telegraph.co.uk) Ek wonder wat van Nick Mallett se verslag geword het wat hy jare gelede opgestel het om te sorg dat die Bokke met die All Blacks kan meeding. Die Bokke sal Maandagmiddag verneem dat hulle ná die nederlaag teen die All Blacks weer na vierde plek op die wêreldranglys afgeskuif het ná die All Blacks, Engeland en die Wallabies, wat as een van die swakste Australiese spanne in jare beskryf word. As dit nie genoeg is nie, nouja … Onder Mallett , wat die Bokke tussen 1997 en 2000 afgerig het, het Suid-Afrika immers die Franse met 52-16 in Parys geklop, die Skotte met 68-10 in Edinburg, die Iere met 33-0, Wallis met 96-13, Italië met 101-0 en Engeland met 44-21 in die kwarteindronde van die Wêreldbekertoernooi in 1999. Die Bokke het in 1998 die All Blacks twee keer (13-3 en 24-23) en die Wallabies ook twee keer (14-13 en 29-15) geklop. Die Bokke het die All Blacks weer in 1999 met 22-18 geklop, dus kon Mallett vanuit ŉ gesagsposisie praat. Toe Saterdag se nagmerrie teen die All Blacks op Kingspark verby was, het Mallett weer na die gebrekke, leemtes en tekortkominge verwys, net soos hy dit weekliks doen en meer as 16 jaar gelede in sy verslag aan die destydse Suid-Afrikaanse Rugbyvoetbalunie (Sarfu) uitgestippel het. Mallett het tóé al bepleit dat daar sentrale kontraktering gedoen moet word, en dat die Suid-Afrikaanse Rugbyunie, net soos in Nieu-Seeland, oor die kontrakte van spelers in die Superrugby-reeks besluit. Die nasionale span moet altyd voorop gestel word en provinsies moenie vir eie gewin die hef in die hande hou nie. Die Superrugbyspanne hoef nie gekloon te word nie, maar ŉ eenvormige speelpatroon, geskoei op dié van die Lions (en ook al die Nieu-Seelandse spanne in die Superreeks) is ononderhandelbaar. Praat, praat, praat … maar daar is jare lank nog niks daaraan gedoen nie. Oor minder as twee weke gaan Saru die bloeding probeer stop wanneer hy ŉ driedaagse noodberaad hou, straks sonder Johan Ackermann en Swys de Bruin of Franco Smith (en dalk ook Nollis Marais of John Dobson) , want die Curriebeker-eindstryd word op 22 Oktober beslis en twee van die topspanne sal daar wees. Mallett, Naas Botha, en Brendan Venter sal hopelik van die konsultante wees wat na die beraad uitgenooi sal word. Botha het Saterdag gesê dat hy al 22 jaar oor dieselfde gebreke praat. Mallett se verslag lê steeds na jare iewers en stof vergaar. Hoekom sal die rugbybase nóú uit hulle slap wakker skrik?